
1. Tranziţia între sistemele internaţionale

1.1. Sistem unipolar sau multipolar?

În perioada imediat următoare terminării războiului rece dezbaterea în politica externă s-a focalizat asupra evoluţiei viitoare a scenei politice internaţionale. Va fi noul sistem internaţional unul unipolar dominat de o singură superputere - SUA - sau un sistem multipolar cu mai multe puteri relativ egale dominând relaţiile internaţionale? Kissinger în tratatul său din 1994 "Diplomaţia" a scris că omenirea se îndreaptă, probabil, spre un sistem asemănător cu sistemul de state europene din secolele 18 şi 19, conţinând "cel puţin 6 puteri majore - SUA, Europa, China, Japonia, Rusia şi probabil India". După 10 ani de la sfârşitul lumii bipolare asistăm la dominţia Pax Americana. Hubert Vedrine numeşte SUA o hiperputere. Ignacio Ramonet, directorul şi editorialistul de la “Le Monde Diplomatique” consideră că SUA domină de o manieră zdrobitoare în cele cinci dimensiuni esenţiale ale puterii: politică, economică, militară, tehnologică şi culturală.

1.2.Tranziţie multidimensională

Sfârşitul războiului rece s-a produs într-un moment când mutaţii importante se produceau pe arena globală. Au loc trei revoluţii simultane: 

· Revoluţia tehnologică şi informaţională:

· Revoluţia economică şi financiară;

· Revoluţia la nivelul societăţii. 

Societatea nu se mai reprezintă pe sine în termeni de clase sociale. Sociologul Ralf Dahrendorf scria: "Sfârşitul unei politici de clasă şi poate chiar a claselor înseamnă că nu mai există un electorat natural pentru un program de reforme. Ţările dezvoltate sunt dominate de o clasă majoritară care reprezintă 60%,70% sau 80% din alegătorii convinşi, în ansamblu, că aspiraţiile lor ar putea fi realizate, dacă lucrurile continuă mai mult sau mai puţin aşa cum sunt. Ei nu cer nici o reformă importantă; dimpotrivă, tot ceea ce doresc înseamnă securitate, puţin noroc, un guvern care să le umple buzunarele şi conturi în bancă ce nu încetează să crească.". Pe de altă parte, produsele industriale şi agricole ieftine din Sud, fac concurenţă celor fabricate şi cultivate în Nord, ceea ce antrenează dizlocări de uzine spre Sud şi şomaj în masă în Nord, ca şi încercări de destrămare a protecţiilor sociale acuzate că scumpesc costul muncii. "Statul bunăstării", realizare a capitalismului de după al doilea război mondial se află sub un puternic asalt.

1.3. Asimetriile integrării

Pe de o parte în lumea occidentală se desfăşoară procese de integrare economică şi politică, în timp ce în lumea fostă comunistă domină procesele de dezintegare. Uniunea Europeană a parcurs în ultimul deceniu un proces de integrare politică, fiecare ţară cedând prerogative semnificative care ţin de suveranitate. În est, am asistat la dezintegrări de catifea (cazul Cehoslovaciei) sau violente (cazul Iugoslaviei sau a Caucazului). Acelaşi lucru se petrece şi în domeniul economic. În timp ce în vest este moda fuziunilor care creează hiper multinaţionale, în est regula jocului este dezmembrarea şi lichidarea foştilor giganţi din vremea socialismului sub un amplu program de ajustare structurală condus de instituţiile financiare internaţionale.

1.4. Geopolitica haosului

Ignacio Ramonet îşi pune câteva întrebări cu totul îndreptăţite în cartea "Geopolitica haosului": "Cine guvernează lumea la acest sfârşit de mileniu? Îşi impume economia legea sau există un control politic al evenimentelor?" Din punct de vedere geopolitic, lumea prezintă aspectul unui haos imens: pe de o parte, o înmulţire a uniunilor economice regionale (UE, NAFTA, MERCOSUR, APEC), pe de altă parte o renaştere a mişcărilor naţionaliste, o creştere a celor integriste, state divizate, minorităţi care îşi cer independenţa. Reţele mafiote internaţionale şi crima organizată controlează circuite clandestine. Marile migraţii datorate sărăciei sunt percepute de statele bogate din Nord ca o ameninţare transfrontalieră. Agravarea inegalităţilor între Nord şi Sud se prelungeşte chiar în sânul unor ţări mai dezvoltate. Lumea bipolară a dispărut, dar Sudul nu a câştigat.

1.5. Redistribuţia de putere

Consolidarea actorilor nestatali concomitent cu diluarea suveranităţii din partea statelor au schimbat semnificativ distribuţia de putere. În primele 100 entităţi din lume mai mult de jumătate sunt actori nestatali.

Lipsa unui acord de pace în termeni clasici care să stabilească drepturile şi obligaţiile învingătorilor şi învinşilor creează probleme suplimentare de trasare a noilor reguli. Consiliul de Securitate, rezultat al echilibrului de putere din sistemul internaţional precedent, nu poate fi abolit direct şi se încearcă căi indirecte de ocolire a lui.

 

 

 

2. Proiectul lui Brzezinski

Planul a fost descris într-un articol "A Geostrategy for Eurasia", apărut în Foreign Affairs septembrie/octombrie 1997. Deşi unii au tentaţia să-l considere un simplu exerciţiu intelectual care se consumă în medii universitare sau la simpozioane, proiectul este de fapt pus în aplicare, poate cu mici corecţii, de administraţia americană.

2.1. Viziunea lui Brzezinski

Poate fi sintetizată în următoarele idei:

· Ipoteza fundamentală este următoarea: o putere care ar domina Euroasia ar exercita o influenţă decisivă asupra a două dintre cele mai productive din punct de vedere economic regiuni ale lumii, Europa Occidentală şi Asia de Est. Politologul american propune în consecinţă o strategie care să conducă la controlul american al Euroasiei.

· Pornind de la ideea fundamentală a prevenirii formării unor coaliţii ostile care să pună în discuţie dominaţia americană, planul lui Brzezinski prevede ca simultan cu neutralizarea Rusiei - percepută ca având încă sub control cel mai mare teritoriu de pe glob - prin confederalizarea ei - Rusia europeană, Republica Siberia şi Republica Extremului Orient - să prindă nucleul euroasiatic în cleştele a două sisteme de securitate: unul euroatlantic şi altul bazat pe triunghiul SUA-China-Japonia. 

· În esenţă, extinderea NATO are o semnificaţie globală pentru că reprezintă o parte centrală a noului sistem de securitate, realizat, în viziunea politologului american, prin blocuri de cooperare (subsisteme de securitate) solide şi împărtăşind aceleaşi valori şi interese. SUA urmează să joace rolul de lider în fiecare din subsisteme.

· Pentru SUA, Europa reprezintă un cap de pod esenţial în Euroasia, iar NATO fortifică influenţa politică şi puterea militară americană pe pământul euroasiatic. Actorul geopolitic America - Europa joacă un rol fundamental în crearea noulul aranjament de securitate global, unde americanii reprezintă "naţiunea indispensabilă" care, prin urmare, trebuie să fie dominantă (în caz contrar omenirea alunecă în haos). 

· În concluzie, un NATO în expansiune reprezintă o premiză şi o dimensiune cheie ale acestui proiect geopolitic global.

 

2.2. Planul Brzezinski - dezvoltare a teoriilor geopolitice din secolul trecut

Sir Halford MacKinder, teoriticianul puterii terestre ("land power"), strategul american în domeniul naval Alfred Thayer Mahan şi mai târziu sociologul american Nicholas J. Spykman, care a modernizat teoria "heartland"-ului cu cea a "rimland”-ului, au fost precursorii lui Brzezinski în definirea intereselor geopolitice legate de Euroasia. Conform lui Spykman, ideea centrală geopolitică era că, mai mult decât Anglia într-o epocă anterioară, America reprezenta o putere insulară aşezată dincolo de ţărmurile ("off the coast") marei mase terestre a Euroasiei. Interesul national american începea cu stabilirea şi păstrarea unei poziţii dominante în propria emisferă. Deoarece această poziţie putea fi ameninţată doar de o putere exterioară, interesul naţional includea la punctul următor păstrarea unui echilibru de putere în Euroasia, unde se află resurse care puse împreună pot copleşi puterea americană. Acestui "interes permanent" de a menţine un echilibru între marile puteri europene, Hans Morghethau, autorul bibliei şcolii realiste "Politics Among Nations"(1948), adaugă un "interes permanent" similar, în menţinerea echilibrului în Asia de Est. În particular, Morghenthau considera că o preocupare permanentă a SUA era legată de prevenirea dominaţiei Chinei de către o altă ţară -de exemplu URSS - ca nu cumva acest lucru să ducă la o aşa acumulare de putere, încât să ameninţe securitatea SUA.

Importanţa deosebită a hinterlandul euroasiatic este pusă din nou în evidenţă de "Geostrategia pentru Euroasia" a lui Brzezinski, dar de data aceasta nu în scopuri defensive, ci cu ţeluri ofensive.

 

3. Mijloace (instrumente de realizare) a proiectului Brzezinski

3.1.Reinventarea NATO

Raţiunea de a exista a NATO

Componentă majoră în cadrul politicii de îngrădire ("containment") promovate de SUA după al doilea război mondial, NATO a îndeplinit pe parcursul războiului rece misiunea majoră de apărare împotriva pericolului expansiunii comuniste, în principal sovietice. Reacţia defensivă în faţa ameninţării pe care URSS o reprezenta pentru lumea occidentală, deşi aceasta a fost cea mai importantă motivaţie a existenţei NATO, n-a reprezentat singura funcţie pe care organizaţia nord-atlantică a îndeplinit-o. Componenta de pedagogie democratică, aplicată în special Germaniei, limitarea gradelor de libertate ale politicilor externe promovate de aliaţii SUA, precum şi prezenţa americană în Europa, deşi mai puţin evidenţiate, au ocupat un loc bine definit în cadrul paradigmei NATO. Aceasta paradigmă şi-a găsit cea mai bună exprimare în sintagma propusă de primul secretar general al NATO, lordul Ismey : "Americans in, Germans down, Russians out".

Terminarea războiului rece a privat NATO, cel puţin la prima vedere, de principala motivaţie a existenţei sale: ameninţarea imediată militară sovietică. Pierderea inamicului tradiţional a provocat la începutul anilor '90 o dezbatere în mediile academice, dar şi politice occidentale despre raţiunea de a exista a NATO-ului. Îndoielile privind relevanţa şi viitorul NATO au ieşit la suprafaţă. Disoluţia a ceea ce era considerat ca fiind o alianţă fără obiect şi repatrierea forţelor americane din Europa au reprezentat subiecte majore de dezbatere. Cei care au perceput doar componenta reactivă a NATO, subestimând celelalte funcţii îndeplinite de Alianţă, au fost tentaţi să propună desfiinţarea organizaţiei, considerând-o desuetă în noul mediu de securitate internaţional. O bună parte din strategii occidentali, în special cei americani, conştienţi de existenţa unor dimensiuni mai puţin vizibile ale NATO, au demarat o campanie nu numai de susţinere, dar şi de consolidare a Alianţei ( în special prin extindere), angajând-o într-un proces de schimbare de la primatul componentei reactive (defensive) la preponderenţa componentei active (ofensive). Reinventarea NATO s-a făcut într-un ritm din ce în ce mai accelerat, proces în timpul căruia s-au redefinit noi tipuri de ameninţări, fie ele reale sau fictive. Difuzia ameninţărilor în epoca de după confruntarea bipolară a oferit o primă raţiune a existenţei NATO: protecţia împotriva instabilităţii, percepută ca principala sursă de insecuritate. Componenta politică a căpătat mai multă relevanţă, dar în condiţiile în care dimensiunea militară a rămas centrală.

Procesul de transformare are loc în mare măsură conform politicii şi obiectivelor americane.

Practic toate deciziile privind proporţiile, calendarul şi politicile de lărgire au fost formulate la Washington şi au reflectat exigenţele şi presiunile interne americane, uneori fără consultarea altor aliaţi NATO, ba chiar spre iritarea lor.

Noul concept strategic

Aşteptările diferite ale protagoniştilor faţă de obiectivele şi raţiunea de a exista a Alianţei au provocat o criză de identitate a NATO 

În principiu există două opţiuni strategice care pot determna scopul principal al Alianţei:

· NATO ca garant al securităţii europene. Pentru această strategie geografia este criteriul principal (opţiunea preferată de majoritatea europenilor);

· NATO ca vehicul prin care americanii şi europenii îşi protejează interesele comune oriunde ar apare sfidările. Pentru această strategie interesele şi valorille reprezintă criteriul principal (opţiunea preferată de americani).

Desincronizarea dintre americani şi europeni se concretizează în următoarele aspecte:

· Raza de acţiune a noilor misiuni ale NATO 

· Americanii şi câţiva dintre susţinătorii lor din Europa (se detaşează cuplul Blair-Cook) pledează pentru abordarea energică a acţiunilor în afara teritoriului Alianţei (criteriul intereselor şi al valorilor)

· Pe de altă parte, europenii nu percep ca ameniţări la adresa lor crize aflate la distanţe mari de graniţele Europei şi consideră că misiunea Alianţei este identificată cu o misiune europeană şi trebuie legată de pericolele cu care se confruntă Europa ( criteriul geografic ).

· Analiştii şi diplomaţii consideră ca nu geografia, ci consensul va limita acţiunile viitoare ale NATO. De altfel, noul concept strategic adoptat la summitul de Washington în aprilie1999 nu fixează limite geografice explicite – “în jurul şi în interiorul spaţiului euroatlantic”, o formulă destul de vagă - privind viitoarele misiuni NATO şi a lăsat liber aliaţilor să decidă, de la caz la caz, intervenţile NATO în afara ariei Alianţei.

· Baza juridică a viitoarelor intervenţii

· Formula propusă de SUA şi Marea Britanie a sugerat că NATO trebuie să acţioneze pe baza propriei voinţe, în cazul în care nu este posibilă aprobarea Consiliului de Securitate.

· Franţa, Germania şi Italia au declarat că doresc mandatul ONU, considerând că Kosovo este o excepţie şi nu un precedent.

· Până la urmă s-a ajuns, aparent, la un compromis, prin care se recunoaşte rolul primordial al ONU în domeniul securităţii internaţionale, dar, în acelaşi timp se lasă Alianţei libertatea de acţiune, ceea ce înseamnă de facto ocolirea Consiliului de Securitate.

· Asimetria modernizării militare şi decalajul tehnologic dintre SUA şi aliaţii europeni ai NATO

· În ultimii ani, de când americanii au iniţiat "revoluţia în domeniul afacerilor militare" a devenit evident că decalajul transatlantic este în creştere.

· În viitorul previzibil decalajul ar putea eroda capacitatea membrilor Alianţei de a opera împreună şi, ca o consecinţă, ar naşte noi tensiuni în cadrul NATO. Criza din Kosovo a pus în evidenţă cu mai mare pregnaţă decalajul dintre SUA şi Europa

· De aceea, la summitul de la Washington s-a lansat Iniţiativa privind capacităţile de apărare, tocmai cu scopul de a reduce decalajele. Se preconizează introducerea unui plafon minim al cheltuielilor militare pentru a asigura modernizarea echipamentelor şi interoperabilitatea.

· Identitatea europeană de apărare - ESDI

· Conform planului ESDI, comunicaţiile, logistica şi sistemul de culegere a informaţiilor de care dispune NATO vor fi puse la dispoziţia Uniunii Europei Occidentale (UEO), în cazul în care SUA sau\şi alţi membri ai NATO nu doresc să participe direct.

· SUA şi Anglia doresc să prindă şi mai bine apărarea europeană în NATO, pe când francezii încearcă să decupleze cât mai mult posibil vectorul de apărare european de cel american.

· Summitul Uniunii Europene de la Helsinki a realizat paşi concreţi pentru definirea noii apărări europene comune, fixând obiective şi termene precise. Totuşi, paradoxal, Inţiativa de apărare europeană este în primul rând un proiect american destinat să emancipeze strategic Europa, pentru a o stimula să-şi asume responsabilităţile şi costurile construirii noii arhitecturi de securitate.

Extinderea NATO

În cadrul audierilor în Senatul american, prilejuite de procesul de ratificare a acordurilor de aderare a Cehiei, Poloniei şi Ungariei, dr. Brzezinski a arătat ca miza centrală a extinerii NATO este relaţia strategică şi istorică între America şi Europa. Ea corespunde intereselor americane pe termen lung. În opinia lui Brzezinski, alternativa la extinderea treptată a unei autentice cooperări în crearea sistemului internaţional de securitate, prin procesul de construire a unor blocuri de cooperare, este alunecarea spre o anarhie internaţională. Orice extindere a întinderii politice a Europei devine automat o extindere a puterii americane. 

 

3.2. Parteneriatul SUA-Europa

Legătura transatlantică reprezintă o parte esenţială a strategiei de construire a noului sistem de securitate global. În viziunea americană SUA+Europa formază un actor geopolitic unic care va fi în stare să-şi proiecteze mult mai eficient puterea politică, militară şi economică. Se consideră că, mergând împreună, democraţiile euro-americane nu vor avea un rival la supremaţia lor globală într-un viitor previzibil în secolul XXI. 

3.3. Aranjamentele de securitate cu Japonia

SUA au reînnoit acordurile de securitate cu Japonia, în ciuda unor reacţii nipone potrivnice şi dezvoltă împreună cu Japonia un sistem antirachetă sub pretextul pericolului nord-coreean. 

Criza financiară asiatică, montată sau spontană, a redus foarte mult marja de manevră a Japoniei. Dincolo de regresul economic determinat de şocul financiar, Japonia a suferit o mare înfrângere ideologică. Modelul economic asiatic, promovat în primul rînd de Japonia, şi care ar fi putut fi o alternativă la modelul ultraliberal american, va reprezenta de acum înainte o atractivitate diminuată. Japonia, care putea spera să revendice pretenţii politice globale, pe baza acumulărilor economice, va fi nevoită pentru o bună perioadă de timp, să accepte parteneriatul de subordonare cu SUA.

3.4. Crearea pluralismului politic în spaţiul CSI şi un parteneriat de subordonare cu Rusia 

Se urmăreşte menţinerea cât mai mult timp posibil a unei echipe pro-occidentale la Kremlin. 

Anul 1999 a marcat evoluţii spectaculoase în acest sens. Consolidarea GUUAM (Gruzia, Ucraina, Uzbekistan, Azerbaijan, Moldova) a redus influenţa Moscovei în spaţul CSI, reducând la cote nesemnificative politica rusă în ceea ce priveşte "străinătatea apropiată"

Petrolul caspic are mai degrabă o miză strategică decât una economică: scopul principal este a de priva Rusia de pârghii de influenţă în Caucaz.

3.5. Îngrădirea Chinei

Se urmăreşte îngrădirea Chinei concomitent cu atragerea ei spre economia globală, printr-un parteneriat de subordonare.

Progresul negocierilor privind intrarea Chinei în OMC a avansat substanţial, ceea ce va avea drept consecinţă inevitabilă limitarea infleunţei Partidului Comunist în interiorul Chinei. Rămâne încă deschisă opţiunea Chinei pentru pluralism politic. Pentru majoritatea liderilor chinezi stabilitatea este încă mai importantă decât pluralismul politic. Şi pentru SUA, deschiderea Chinei pentru economia de piaţă este prioritară în raport cu promovarea democraţiei în China. Se consideră că deschiderea Chinei spre pieţele globale va stimula până la urmă şi democraţia.

3.6. Valorificarea poziţiei geo-strategice a Turciei - placă turnantă între lumea occidentală şi lumea arabă;

Sprijinul pentru axa Turcia-Israel reprezintă o prioritate a politicii SUA. Turcia şi Israelul sunt unicele ţări din Orientul Mijlociu care au o dimensiune ultraregională. Alinierea dintre Ankara şi Ierusalim este începutul unei reţele de legături cu alte ţări, legături care nu se mai bazează pe ideologie sau afinităţi religioase, ci pe utilitate geopolitică şi tactică. Israelul, dar mai ales Turcia au un rol sporit în înlocuirea influenţei ruseşti în Caucaz şi Asia centrală.

3.7. Promovarea noilor norme de drept internaţional

· Evoluţia dreptului internaţional a coincis cu formalizarea valorilor şi intereselor învingătorilor:

· Kosovo reprezintă un precedent utilizabil şi utilizat pentru a impune noi tipuri de intervenţie care să sprijine proiectul global în materie de securitate. NATO a adus argumente de ordin umanitar, moral şi civilizaţional "Este o luptă pentru civilizaţie" declara în plin război Lionel Jospin – “Le Monde” 22 mai 1999. Astfel, istoria, cultura şi politica, cauzele tuturor conflictelor după războaiele punice devin brusc dimensiuni demodate. În felul acesta, NATO, în numele ingerinţei umanitare, considerată moralmente superioară, a încălcat 2 reguli majore ale politicii internaţionale: suveranitatea statelor şi statutul ONU. Noul concept strategic confirmă această abordare şi promite, ca si preşedintele Clinton de altfel, noi intervenţii militare pe motive umanitare.

· Pinochet a fost readus şi el pe scenă pentru a contribui la promovarea tranziţiei de la statul-naţiune la statul-individ;

· Kofi Annan, secretarul general al ONU, docil în raport cu interesele americane, a atacat de la tribuna ONU ( 20 septembrie 1999.) "vechiul consens" apărut în urma Tratatului de la Westphalia şi acceptul, până acum de nezdruncinat, de către ONU a doctrinei neamestecului în treburile interne ale statelor membre. Kofi Annan a cerut întocmirea unui raport privind intervenţia şi a stimulat iniţierea unui grup de studiu al Adunării Generale privind procesul de modernizare a conceptului de suveranitate. 

· Noua Cartă a securităţii adoptată de curând la OSCE (Istanbul, decembrie 1999) consacră şi ea dreptul de ingerinţă în treburile interne ale statelor.

 

3.8. Folosirea contextului globalizării

· Multinaţionalele devin actori importanţi ai noului proiect de securitate globală. Asistăm la o redistribuţie de putere la nivel global. Acest proces aflat în plină desfăşurare va conduce spre o creştere a rolului multinaţionalelor, ce se vor transforma în actori planetari cu influenţă în alegerea modelelor de dezvoltare. Impunerea regulilor care servesc marile profituri ale multinaţionalelor este garantată de puterea politico-militară a SUA. În acelaşi timp americanii le propun europenilor să fie principalul lor aliat în implemnetarea acestei noi ordini mondiale.

· FMI, BM. OMC funcţionează ca instrumente de atenuare şi anihilare a capitalismului naţionalist, singurul adversar instituţionalizat al doctrinei internaţionaliste americane;

· Thomas Friedman pune în antiteză "sistemul războiului rece" cu “sistemul globalizării" în recenta sa carte "The Lexus and the Olive Tree". În opinia lui Friedman, actuala epocă a globalizării care a înlocuit războiul rece este de fapt un sistem internaţional cu atributele sale proprii. Friedman definşte sistemul globalizării prin integrarea pieţelor, ţărilor şi tehnologiilor într-un ritm fără precedent. Globalizarea este pusă în mişcare de capitalismul pieţei libere. Friedman consideră că acesta exercită o cultură dominantă, omogenizatoare care are propriile sale tehnologii definitorii, propriile sale modele demografice ( mişcarea rapidă de la sate la oraşe) şi propria structură de putere trilaterală bazată pe relaţiile: (1) între state, (2) între state si pieţele globale şi (3) între state şi indivizi.

· Gerald Segal, director de studii la "The International Institute for Strategic Studies" este de părere că, la ora actuală, pe pieţele financiare, asistăm la o "fugă spre calitate" ("flight to quality"). Astfel, investitorii se simt mult mai bine pe pieţele americane şi europene. Segal consideră că ceva similar este pe cale să se petreacă şi în domeniul apărării şi politicii externe. Cea mai evidentă manifestare a acestei tendinţe este dată de faptul că se acordă mult mai multă atenţie modernizării NATO şi mai puţină atenţie către ONU, ca instrument de securitate, sau legilor internaţionale, ca un mod de a gestiona conflictele.

 

4. Constrângeri ale noului proiect de securitate

4.1. Contradicţia dintre esenţa realistă şi prezentarea lui idealistă

Proiectul Brzezinski se bazează fundamental pe teoriile realiste ale relaţiilor internaţionale care pun accentul pe acumularea de putere şi câştigurile relative, în timp ce pliantele de promovare ale proiectului sugerează armonia intereselor, interdependenta economică, liberul schimb, statul de drept sau exprimată printr-o singura formulă: răspândirea ordinei liberale.

Aliaţii actuali şi potenţiali ai SUA trebuie să accepte să se comporte ca şi cum premiza lumii este armonia, în timp ce SUA derulează un plan care are ca premiză dizarmonia. Proiectul se bazează pe acceptarea voluntară de către principalii actorii internaţionali a valorilor americane şi implicit a unei ordini conduse de SUA, scenariu improbabil pe termen mediu şi lung.

De altfel, noul sistem internaţional propus în proiectul american prevede o cedare treptată şi severă a suveranităţii de către state. Acesat lucru înseamnă sfârşitul suitei de sisteme internaţionale care s-au derulat de la pacea de la Westphalia (1648) şi în care statele-naţiune au fost actorii principali. Totuţi, America este mai puţin dispusă să renunţe la suveranitate - va rămâne singurul stat suveran în accepţiunea clasică. 

Posibila apariţie a unor coaliţii anti-americane reprezintă una dintre principalele îngrijorări ale strategilor americani. Scenariul cel mai defavorabil ar fi o coaliţie ruso-chineză la care să se ralieze mulţi perdanţi din lumea a treia neglobalizată. Totuşi, o asemenea perspectivă este puţin probabilă în viitorul apropiat, deoarece din diverse motive, atât Rusia, cât şi China acceptă, sau sunt nevoite să accepte parteneriatele de subordonare propuse de SUA.

4.2. Stabilirea inadecvată a parametrilor subiectivi ai globalizării

Globalizarea se poate caracteriza printr-un set de parametri obiectivi şi subiectivi. Cei obiectivi derivă din progresul tehnologic care determină mari provocări, în special în domeniul informaticii, telecomunicaţiilor, transporturilor. Oportunităţile sunt relativ egale prentru toţi, dar iscusinţa de adaptare rapidă şi inteligentă la aceasta revoluţie tehnologică determină o primă selecţie între naţiuni. Parametrii subiectivi sunt stabiliţi de principalii actorii statali sau nestatali. În acest caz oportunităţile nu mai sunt aceleaşi: există câştigători şi pierzători selectaţi. În prezent abordarea anglo-saxonă predomină şi parametrii subiectivi sunt aranjaţi pe placul americanilor mai individualişti şi mai puţin orientaţi spre coeziune socială, decât majoritatea europenilor. Parametrii subiecticvi anglo-saxoni propun:

· Reducerea la economism şi monedă;

· Sacralizarea privatizării;

· Eliminarea aproape completă a funcţiei de redistribuire atât la nivel statal, cât şi la nivel suprastatal;

· Diminuarea coeziunii sociale

Reacţiile anti-globaliste vor creşte în intensitate odată cu avansarea aplicării acestui nou sistem. Consecinţe posibile ale actualului model de globalizare pot fi:

· Polarizarea în creştere Nord-Sud;

· Formarea unui club exclusivist restrâns de prosperitate şi securitate;

· Permanentizarea periferiilor;

· Riscul eşuării proceselor de integrare.

4.3. Alocarea defectuoasă a resurselor pentru prevenirea diferitelor ameninţări

· Alocarea excesivă pentru prevenirea riscurilor militare ("hard security") în detrimentul riscurilor nemilitare ("soft security").

· Alterarea binomului securitate-prosperitate

4.4. Mişcarea complet necontrolată a capitalurilor

· Crizele financiare precum cea asiatică pot apare des cu efecte destabilizatoare pentru economia mondială în ansamblu.

· Alocarea ineficientă a resurselor datorită fenomenelor speculative pe pieţele de capital; 

· Concentrarea excesivă a capitalurilor (moda megafuzunilor)

4.5. Relansarea cursei înarmărilor

SUA continuă proiectul “războiul stelelor”, dezvoltând un sistem naţional de apărare antirachetă şi păstrând avantajul strategic al descurajării nucleare, iniţiative care vor stimula şi alţi actori să se angajeze în cursa înarmărilor.

 

 

 

 

5. Concluzii

Proiectul marca Brzezinski este un proiect imperial, deşi Alexander Berger, consilierul pentru securitatea naţională al preşedintelui Clinton, susţine că este pentru prima oară când o putere cu acoperire globală - America - nu este imperială. Cu cât implementarea proiectului va avansa, cu atât mai mare va fi rezistenţa supuşilor. Paradoxal, deşi America, prin uriaşul transfer de resurse de care beneficiază (care permite economiei americane să funcţioneze, şi încă foarte bine, în condiţiile unei rate de economisire negative de 5-6%, situaţie considerată unanim de către economişti, acum 20 de ani, ca aberantă şi extrem de primejdioasă), este capabilă să-şi finanţeze amplificarea tuturor dimensiunilor puterii sale, costurile abordării imperiale pot deveni critice la un moment dat. Tot Brzezinski remarca în cartea apărută în 1992, "Out of Control" că pentru ca poziţia SUA de singură putere globală să nu fie ameninţătă, este nevoie, în plus faţă de celelalte dimensiuni ale puterii pe care le posedă şi autoritate morală. 

Afirmarea SUA pe arena internaţională are deja germenii unui nou internaţionalim global care pare la fel de mesianic ca cel sovietic. Conform cu Morgenthau, valorile democratice americane şi ideologia comunistă sovietică sunt doar forme diferite ale aceluiaşi universalism naţionalist, un straniu hibrid modern care pretindea "pentru o singură naţiune şi un singur stat dreptul de a impune propriile evaluări şi standarde de acţiune altor naţiuni”. În cadrul unor intervenţii recente la conferinţa Institutului francez pentru relaţii internaţionale, preşedintele Franţei, Chirac şi ministrul de externe, Hubert Vedrine, au pledat pentru o ordine multipolară şi pentru diversitate. Încercând să răspundă dilemelor pe plan internaţional care frământă societatea americană aflată la apogeul puterii ei, şi plecând de la analogiile istorice, politologul Richard Haas, de la Brooking Institution, consideră că superioritatea americană nu va dura veşnic. De aceea, scrie el în "Foreign Affairs": "politica externă americană ar trebui să urmărească o multipolaritate marcată prin cooperare şi concentrare, mai degrabă decât prin competiţie şi conflicte".

Ambasadorul american la Paris, Felix Rohartyn, consideră că America trebuie să proiecteze în noul mileniu imaginea unei ţări care, "în ciuda statului ei de unică superputere, îşi respectă şi consultă aliaţii şi, departe de a constitui o ameninţare, reprezintă o garanţie a protejării valorilor comune”.

Deocamdată, proiectul Brzezinski este pus în aplicare, prin parteneriate de subordonare şi o politică intervenţionistă. Paradigma planului este protectoratul. Chiar şi Europa, care este un actor privilegiat în noul sistem internaţional, este considerată de Brzezinski un protectorat american. 

Proiectul îşi propune să consolideze un sistem internaţional sub conducerea americană şi apoi menţinerea lor pe o perioadă cât mai mare de timp. Estimările strategilor americani consideră că pentru următorii 20-30 de ani poziţia de unică superputere a SUA nu poate fi ameninţată şi străduinţa actuală a americanilor este să găsească soluţii pentru supravieţuirea lui peste această limită de timp. Există două scenarii:

· SUA acceptă în cele din urmă o lume multipolară, păstrând rolul de lider, - uni-multipolaritate - dar relaxând relaţiile de subordonare – “îşi respectă şi consultă aliaţii”, şi permite diversitatea. Este scenariul mai puţin probabil, deşi există deja o presiune din partea unei părţi a elitelor americane în acest sens;

· Implementarea proiectului continuă cu creşterea reacţiei de împotrivire din partea altor actori cu pretenţii globale care va duce la micşorarea duratei de funcţionare a actualului sistem internaţional, adică exact opusul ţelului american.

